Id-Deċiżjoni Tal-Kummissjoni
ta’ l-10 ta’ April 1992
dwar kondizzjonijiet tas-saħħa ta’ annimali u ċertifikazzjoni veterinarja għal dħul temporanju ta’ żwiemel irreġistrati
(92/260/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 90/426/KEE tas-26 ta’ Ġunju 1990 dwar il-kondizzjonijiet tas-saħħa ta’ annimali li jirregolaw il-moviment u l-importazjoni minn pajjiżi terzi ta’ equidae [1], kif l-aħħar emendata bid-Deċiżjoni tal-Kummissjoni 92/130/KEE [2], u partikolarment l-Artikoli 15(a) u 16 tagħha,
Billi bid-Deċiżjoni tal-Kunsill 79/542/KEE [3] kif l-aħħar emendata bid-Deċiżjoni tal-Kummissjoni 92/162/KEE [4], il-lista ta’ pajjiżi terzi li minnhom l-Stati Membri huma awtorizzati li jimportaw l-equidae kienet partikolarment ġiet stabbilita;
Billi huwa wkoll meħtieġ li jittieħed akkont tar-reġjonalizzazzjoni minn ċerti pajjiżi terzi, li huma soġġetti għad-Deċiżjoni tal-Kummissjoni 92/160/KEE [5], kif emendata bid-Deċiżjoni 92/161/KEE [6];
Billi l-eżistenza tas-sitwazzjoni ekwivalenti tas-saħħa bejn uħud mill-pajjiżi terzi tiġġustifika l-istabbiliment ta’ diversi żoni tas-saħħa għall-importazjoni ta’ equidae;
Billi l-kategoriji differenti ta’ żwiemel għandhom il-fatturi tagħhom u l-importazzjoni tagħhom hija awtorizzata għal skopijiet differenti; billi, b’konsegwenza, ħtiġijiet speċifiċi tas-saħħa għandhom ikunu stabbiliti għal dħul temporanju ta’ żwiemel irreġistrati;
Billi, meqjusa d-differenza bejn is-sitwazzjonijiet tas-saħħa, huwa meħtieġ li jkunu stabbiliti diversi ċertifikati tas-saħħa għal dħul temporanju ta’ żwiemel irreġistrati;
Billi din id-Deċiżjoni għandha tkun eżaminata mill-ġdid qabel il-31 ta’ Diċembru 1992;
Billi iżda l-miżuri kif ipprovduti f’din id-Deċiżjoni huma bi qbil ma’ l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
Mingħajr preġudizzju għad-Deċiżjoni 92/160/KEE, Stati Membri għandhom jawtorizzaw id-dħul temporanju ta’ żwiemel irreġistrati:
- li jkunu ġejjin minn pajjiżi terzi li jidhru fl-Anness I,
- li jkunu konformi mal-ħtiġijiet eżiġiti f’wieħed mill-mudelli ta’ ċertifikati tas-saħħa ta’ l-annimali fl-Anness II.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussel, fl-10 ta’ April 1992.